b'\n_START_ARTICLE_\nDuane Hanson\n_START_PARAGRAPH_\nDuane Elwood Hanson (17. tammikuuta 1925 Alexandria, Minnesota \xe2\x80\x93 6. tammikuuta 1996 Boca Raton, Florida) oli yhdysvaltalainen kuvanveist\xc3\xa4j\xc3\xa4, joka tunnetaan hyperrealistisista veistoksistaan. Hanson otti tavallisesti muotit el\xc3\xa4vist\xc3\xa4 malleista, ja teki sitten niiden pohjalta valoksia, k\xc3\xa4ytt\xc3\xa4en materiaalina muun muassa polyesteri\xc3\xa4 ja lasikuitua. Hanson maalasi valokset ihonv\xc3\xa4rill\xc3\xa4 ja vaatetti veistokset, jolloin syntyi vaikutelma el\xc3\xa4vist\xc3\xa4 ihmisist\xc3\xa4. Hansonin ty\xc3\xb6t olivat varsinkin 1960-luvulla usein yhteiskunnallisesti kantaa ottavia. Hanson otti t\xc3\xb6iss\xc3\xa4\xc3\xa4n kantaa muun muassa sodank\xc3\xa4yntiin ja kodittomuuteen._NEWLINE_Hanson opiskeli ensin Macalester Collegessa Minnesotassa, josta h\xc3\xa4n jatkoi Minnesotan yliopistoon ja edelleen Cranbrook Academy of Art -oppilaitokseen Michiganiin. Opiskelujensa j\xc3\xa4lkeen Hanson toimi opettajana Saksassa, jossa ollessaan h\xc3\xa4n tutustui George Grygoon. Grygon aiemmin tekem\xc3\xa4t polyesteri- ja lasikuituteokset toimivat innoituksena monille Hansonin omista teoksista. Hanson palasi 1960-luvun alussa takaisin Yhdysvaltoihin ja asettui aloilleen Atlantaan. Hanson ryhtyi ty\xc3\xb6skentelem\xc3\xa4\xc3\xa4n polyesterin ja lasikuidun kanssa vuonna 1963 ja julkaisi ensimm\xc3\xa4isen t\xc3\xa4ysikokoisen veistoksensa vuonna 1967.'